Kaper moor en slag vrouDie liggaam van ŉ 28-jarige vrou van Noordwes is Sondag opgespoor nadat sy Saterdag glo gekaap is. Sy het twee skietwonde gehad en haar regteroog en privaatdele was uitgesny. Volgens Kaptein Aafje Botma, ŉ polisiewoordvoerder, is Obed Moamogwa (31) en die oorledene, Keitumetse Mavis Mooketsi (28), Saterdag omstreeks in Lehurutshe, naby Zeerust, gekaap. “Die paartjie het in die gebied rondgery toe iemand vermoedelik ŉ klip op die voertuig gegooi het. Moamogwa het die voertuig gestop om ondersoek in te stel toe ŉ gewapende man op hom afpyl. Die verdagte het Moamogwa in die kattebak ingedwing,” het Botma gesê. Die verdagte het in die voertuig geklim en verder gery met Mooketsi steeds in die voertuig. Moamogwa kon daarin slaag om uit die bewegende voertuig te ontsnap en het die voorval by die polisie aangemeld. “Sondag omstreeks 11:00 het die Lehurutshe-polisie die gebied patrolleer en in ŉ veld op Mooketsi se geskende liggaam afgekom. Die voertuig is ook in Lehurutshe opgespoor. Niemand is nog in verband met die voorval in hegtenis geneem nie.” Die polisie ondersoek ŉ saak van kaping, ontvoering en moord.